Keywords

Summary



Keywords

1. Politica comercială comună – Protecție împotriva practicilor de dumping – Marjă de dumping – Determinarea valorii normale – Valoare construită – Factori care trebuie luați în considerare – Preț practicat în cadrul operațiunilor comerciale normale – Prag de reprezentativitate a vânzărilor pe piața internă – Interacțiune între acești doi factori

[Regulamentul nr. 1225/2009 al Consiliului, art. 2 alin. (2), (3) și (6)]

2. Politica comercială comună – Protecție împotriva practicilor de dumping – Marjă de dumping – Determinarea valorii normale – Valoare construită – Factori care trebuie luați în considerare – Preț practicat în cadrul operațiunilor comerciale normale – Vânzări efectuate în cursul acestor operațiuni – Noțiune

[Acordul privind aplicarea articolului VI al Acordului General pentru Tarife și Comerț, „acordul antidumping din 1994”, art. 2.1; Regulamentul nr. 1225/2009 al Consiliului, art. 2 alin. (1), (3), (4) și (6)]

3. Politica comercială comună – Protecție împotriva practicilor de dumping – Marjă de dumping – Determinarea valorii normale – Valoare construită – Luarea în considerare a unei prime de risc care majorează prețul de vânzare practicat în privința unui client determinat – Modificarea artificială a prețului de vânzare – Lipsa ajustării – Lipsa validității calculului valorii normale, precum și a constatării existenței unui dumping

[Regulamentul nr. 1225/2009 al Consiliului, art. 2 alin. (2), (3), (6) și (10) lit. (k)]

Summary

1. În principiu, în cadrul determinării valorii normale a unui produs, problema reprezentativității vânzărilor interne în sensul articolului 2 alineatul (2) din Regulamentul antidumping de bază nr. 1225/2009, care stabilește un criteriu cantitativ, este distinctă de aceea dacă vânzările în cauză au fost efectuate în cursul unor operațiuni comerciale normale în sensul articolului 2 alineatele (3) și (6) din regulamentul menționat, care stabilește un criteriu calitativ legat de caracterul vânzărilor considerate ca atare. Cu toate acestea, în măsura în care volumul vânzărilor interne constituie un factor de natură să afecteze formarea prețurilor, cele două criterii pot interacționa atunci când, de exemplu, piața internă este atât de limitată încât prețurile nu rezultă din acțiunea ofertei și a cererii. Totuși, această posibilitate de interacțiune nu implică faptul că, atunci când pragul de reprezentativitate de 5 % nu este atins, vânzările pe piața internă nu trebuie să fie considerate ca fiind efectuate în cursul unor operațiuni comerciale normale. Astfel, nu se poate exclude în mod absolut ca, în pofida volumului redus de vânzări interne, acestea să fie efectuate în cursul unor operațiuni comerciale normale, dacă reflectă totuși un comportament normal al operatorilor implicați.

(a se vedea punctele 24 și 25)

2. În cadrul determinării valorii normale a unui produs, noțiunea de operațiuni comerciale normale urmărește să excludă situațiile în care vânzările pe piața internă sunt realizate în special în condiții în care un produs este vândut la un preț inferior costurilor de producție sau când au loc tranzacții între parteneri care sunt asociați sau care au încheiat un acord de compensare. Astfel cum rezultă din articolul 2 alineatul (1) al treilea paragraf și din articolul 2 alineatul (4) din Regulamentul antidumping de bază nr. 1225/2009, aceste circumstanțe constituie exemple de vânzări care pot fi considerate ca nefiind efectuate în cursul unor operațiuni comerciale normale.

În acest context, noțiunea de vânzări efectuate în cursul unor operațiuni comerciale normale are un conținut obiectiv și poate fi invocată nu numai de instituții pentru a neutraliza practici susceptibile să disimuleze dumpingul sau amploarea sa, ci și de operatorii vizați în prezența unor circumstanțe care afectează caracterul normal al operațiunilor în cauză.

Prin urmare, instituțiile au obligația să excludă din calculul valorii normale vânzările care nu sunt efectuate în cursul unor operațiuni comerciale normale, indiferent dacă prețul de vânzare este superior sau inferior prețului care ar fi practicat în cursul unor astfel de operațiuni, indiferent de motivul pentru care tranzacția nu are loc în cursul unor operațiuni comerciale normale și indiferent de efectul acestei excluderi asupra concluziei privind existența unui dumping sau amploarea acestuia, în acord cu cele constatate de Organul de apel al Organizației Mondiale a Comerțului în legătură cu articolul 2.1 din Acordul privind aplicarea articolului VI al Acordului General pentru Tarife și Comerț 1994.

(a se vedea punctele 27-30)

3. În cadrul determinării valorii normale a unui produs, o primă de risc care majorează prețul de vânzare către un client intern determinat constituie o contraprestație a riscului pe care furnizorul și-l asumă prin vânzarea de produse către acest client și prin acordarea unui termen pentru plată. Această primă nu reprezintă, așadar, o parte din valoarea produsului vândut și nici nu are legătură cu caracteristicile acestuia, ci își datorează existența și amploarea identității clientului și aprecierii realizate de furnizor cu privire la capacitatea sa financiară. Prin urmare, luarea în considerare a unei astfel de prime în cadrul determinării valorii normale are ca efect introducerea în calcul a unui factor care nu are vocația de a stabili prețul la care produsul ar fi vândut în țara de origine, ci vizează exclusiv capacitatea financiară a cumpărătorului intern determinat.

Astfel, includerea unei asemenea prime de risc în calculul marjei profitului stabilite în scopul determinării valorii normale ia în considerare un element care nu reflectă o parte din valoarea produsului vândut, care majorează astfel în mod artificial rezultatul calculului valorii normale, astfel încât acest rezultat nu mai reflectă în modul cel mai fidel posibil, sub rezerva aplicării ulterioare a unei ajustări adecvate în temeiul articolului 2 alineatul (10) litera (k) din Regulamentul antidumping de bază nr. 1225/2009, prețul de vânzare al unui produs, astfel cum ar fi dacă produsul în cauză ar fi vândut în țara de origine în cursul unor operațiuni comerciale normale. Viciul privind luarea în considerare a primei de risc afectează validitatea calculării valorii normale stabilite în scopul aprecierii existenței unui dumping și se situează astfel în amonte față de concluzia privind existența unei practici ca aceasta, astfel încât este de natură să afecteze validitatea constatării existenței unui dumping.

(a se vedea punctele 36, 38 și 39)